બાપુ કહે, “લક્ષ્મણભાઇ, ઓણથી ત્રણ મોટા મોટા પાણા લઇ આવો, અને વીરાભાઇ શાક સુધારવામાં થોડીક ઝપટ કરો.” અને બાપુ પોતે કાંતીભાઇના હાથમાંથી કુહાડી લઇને બળતણના લાકડા કાપવામાં લાગી ગયા. બે દિવસથી નકોરડા રહેલા આ શરીરની સ્ફૂર્તી જોઇને અમે બધાં થાક ભૂલીને કામમાં મંડી પડ્યા. ત્રણ પથ્થર ગોઠવાઇને ચૂલો બની ગયો હતો. બાપુએ બળતણના લાકડા તોડી આપ્યા અને તેમના ટમટમીયા દીવામાંથી થોડુંક કેરોસીન આપ્યું એટલે ચૂલો શરૂ થયો. દરમ્યાનમાં હું, માયાભાઇ, લક્ષ્મણભાઇ, વીરાભાઇ અને ખીમાભાઇ શાક સુધારવાના અને લોટ બાંધવાના કામમાં મચી પડ્યા.